SL Uradni list Evropske unije C 119/19

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2011/C 119/10

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo za spremembo. Izjave o ugovoru mora Komisija prejeti v šestih mesecih od dneva te objave.

VLOGA ZA SPREMEMBO

UREDBA SVETA (ES) št. 510/2006

VLOGA ZA SPREMEMBO V SKLADU S ČLENOM 9

„SPECK ALTO ADIGE“/„SÜDTIROLER MARKENSPECK“/„SÜDTIROLER SPECK“

ES št.: IT-PGI-0417-0327-06.11.2008

ZGO ( X ) ZOP ( )

1. Postavka v specifikaciji proizvoda, na katero se sprememba nanaša:

— ime proizvoda — opis proizvoda —  geografsko območje —  dokazilo o poreklu — metoda pridobivanja —  povezanost — označevanje — nacionalne zahteve —  drugo (navedite)

2. Vrsta spremembe:

—  sprememba enotnega dokumenta ali povzetka — sprememba specifikacije registriranega ZOP ali ZGO, za katerega enotni dokument in povzetek nista bila objavljena —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  začasna sprememba specifikacije zaradi uvedbe obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe:

3.1 Ime proizvoda:

Zaradi skladnosti z že dolgo uveljavljeno uporabo v praksi in poslovnem jeziku, pa tudi zaradi strnitve in skladnosti z enakovredno nemško različico, v kateri ni predlogov, se je zdelo potrebno spremeniti italijansko različico zaščitene označbe „Speck dell’Alto Adige“ v „Speck Alto Adige“.

3.2 Opis:

Podrobneje so navedene kemične, fizikalno-kemične, mikrobiološke in organoleptične lastnosti končnega proizvoda. Te spremembe so podrobnosti, ki omogočajo večjo izčrpnost in jasnost pri zagotavljanju zanesljivih in dokončnih meril za nadzor in jamstvo splošne kakovosti proizvoda.

3.3 Metoda pridobivanja:

Potreben je bil širši in podrobnejši opis surovine za proizvodnjo ZGO „Speck Alto Adige“ za večjo preglednost nad mesom, ki se uporablja pri pripravi zadevne ZGO. Da bi potrošniku olajšali prepoznavnost proizvoda „Speck Alto Adige“, se ta označi tako, da se vanj po končanem zorenju vžge oznaka. Ta vroči žig z razpoznavno alfanumerično oznako proizvajalca, ki ga je vtisnil, se po končanem zorenju na kožo celega kosa slanine vtisne vsaj štirikrat.

Izraz pri obdelavi „tradicionalna metoda“ je v registracijski specifikaciji podrobno opredeljen. Ta sprememba je bila potrebna, da se navedena tradicionalna metoda obdelave sčasoma ne bi izgubila.

3.4 Označevanje:

Nujno je bilo podrobno zakonsko urediti označevanje proizvoda, pri katerem je zlasti določena uporaba dodatnih navedb o tradicionalne kakovosti proizvoda, če so te navedbe ločene od identifikacijske oznake. Te tradicionalne oznake so od leta 1978 vključene v pokrajinsko ureditev kot tehnični in vsebinski opis proizvoda, da bi bil razumljivejši in dostopnejši v zvezi z vidiki, povezanimi s poreklom in v skladu z načini, ki urejajo nekatere tehnične posebnosti, tradicionalno povezane s proizvodom v lokalnem izrazoslovju, da bi poudarili značilne sestavine proizvodnega postopka. Torej se ne spreminjajo same označbe ali njihove sestavine, ampak lastnosti, ki se že dolgo uporabljajo za opis nekaterih posebnosti pri proizvodnji.

V tem pogledu je na etiketo za slanino z oznako ZGO „Speck Alto Adige“, „Südtiroler Markenspeck“ in „Südtiroler Speck“, izdelano iz stegen prašičev, ki so bili vzrejeni in zaklani na Južnem Tirolskem, dovoljeno dodati navedbo „Bauernspeck“. Navedba „Bauernspeck“ dodatno označuje proizvod in se nanaša na vidike, povezane z zgodovinskim posebnostmi proizvodnje „Speck Alto Adige“, in njegovo povezanost z območjem.

Predvideno je bilo tudi, da se na etiketo doda navedba „gorski proizvod“, ker proizvodnja poteka na območjih z nadmorsko višino najmanj 600 metrov, ki so zato geografsko razvrščena med gorska območja.

3.5 Nacionalne zahteve:

Člen 7 o nadzoru je bil spremenjen tako, da so bila izključena vsa sklicevanja na predpise in postopke, ki so veljali pred sprejetjem Uredbe (EGS) št. 2081/92 in so postali nezakoniti glede na sedanje predpise Skupnosti.

ENOTNI DOKUMENT

UREDBA SVETA (ES) št. 510/2006

„SPECK DELL'ALTO ADIGE“/„SÜDTIROLER MARKENSPECK“/„SÜDTIROLER SPECK“

ES št.: IT-PGI-0417-0327-06.11.2008

ZGO ( X ) ZOP ( )

1. Ime:

„Speck Alto Adige“/„Südtiroler Markenspeck“/„Südtiroler Speck“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda:

Skupina 1.2 – Mesni proizvodi

3.2 Opis proizvoda, za katerega se uporablja ime iz 1. točke:

Slanina „Speck Alto Adige“ (italijansko), „Südtiroler Markenspeck“ in „Südtiroler Speck“ (nemško) se izdeluje iz izkoščenih svinjskih stegen, rahlo soljenih in začinjenih, hladno prekajenih v prostorih, predvidenih v ta namen, pri najvišji temperaturi 20 °C, ki so dobro dozorela v skladu z lokalnimi tradicijami in običaji ter imajo posebne organoleptične lastnosti.

Ob dajanju v promet je površina slanine torej kostanjeve barve, na prerezu pa rdeče barve z belo-rožnatimi predeli. Ima prekajen, aromatičen in prijeten vonj ter značilen močan okus. Kemične, fizikalno-kemične in mikrobiološke lastnosti so:

skupaj beljakovine 20 % ali več;

razmerje voda/beljakovine ≤ 2,0;

razmerje maščobe/beljakovine ≤ 1,5;

natrijev klorid ≤ 5 %;

kalijev nitrit <150 mg/kg;

natrijev nitrit < kot 50 mg/kg;

skupno število mezofilnih kultur v skladu s standardom UNI ISO 4833 (2003);

mlečne bakterije v mejni vrednosti 1 × 108 kolonijskih enot na gram (UFC/gram).

3.3 Surovine (samo za predelane proizvode):

Cela stegna, ki se uporabljajo za proizvodnjo „Speck Alto Adige“/„Südtiroler Markenspeck“/„Südtiroler Speck“, morajo pred izkoščenjem tehtati najmanj 10,5 kg, izkoščena in razkosana stegna (imenovana tudi „baffe“) pa najmanj 5,2 kg; ob dobavi mora biti notranja temperatura stegna od 0 do 4 °C.

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Slanina „Speck Alto Adige IGP“/„Südtiroler Markenspeck g.g.A.“/„Südtiroler Speck g.g.A.“ mora biti obrezana po tradicionalni metodi, s kroglo ali brez nje, suho soljena in začinjena, ki se prekajuje in stara pri sobni temperaturi od 10 do 15 °C in vlažnosti od 60 do 90 %.

3.6 Posebna pravila za rezanje, ribanje, pakiranje itn.:

Slanina „Speck Alto Adige“/„Südtiroler Markenspeck“/„Südtiroler Speck“ se lahko trži cela, v kosih ali rezinah, brez embalaže ali pakirana vakuumsko oziroma v spremenjeni atmosferi.

Razkosavanje, rezanje in pakiranje slanine „Speck Alto Adige“/„Südtiroler Markenspeck“/„Südtiroler Speck“ je treba izvajati izključno na geografskem območju, opredeljenem v točki 4, da se končnemu potrošniku zagotovi ohranitev njene značilne arome in prijetnega vonja.

3.7 Posebna pravila za označevanje:

Proizvod mora imeti ob dajanju v promet oznako „Speck Alto Adige“/„Südtiroler Markenspeck“/„Südtiroler Speck“, ki ji sledita navedba „Zaščitena geografska označba“ in logotip „ZGO“. Zaščitena geografska označba „Speck Alto Adige“/„Südtiroler Markenspeck“/„Südtiroler Speck“ se ne sme prevajati v druge jezike. Označba mora biti na etiketi prikazana z razločnimi in neizbrisljivimi črkami ter se mora jasno razlikovati od vseh drugih napisov na etiketi. Imenu morata neposredno slediti navedba „Zaščitena geografska označba“ in logotip „ZGO“, ki mora biti prevedena v jezik države, v kateri se proizvod trži. Na vsaki etiketi mora biti logotip ZGO „Speck Alto Adige“/„Südtiroler Markenspeck“/„Südtiroler Speck“.

Na etiko je tudi dovoljeno dodati navedbo „gorski proizvod“, kadar proizvodnja poteka na območjih z nadmorsko višino najmanj 600 metrov, ki so zato geografsko razvrščena v gorska območja.

4. Kratka opredelitev geografskega območja:

Obdelava in predelava svinjskih stegen potekata izključno v obratih na območju avtonomne pokrajine Bolzano-Južna Tirolska.

5. Povezanost z geografskim območjem:

5.1 Posebnost geografskega območja:

Območje proizvodnje ZGO „Speck Alto Adige“/„Südtiroler Markenspeck“/„Südtiroler Speck“ je izključno gorata pokrajina. Zaradi spremenljivih vetričev in vetrov, ki pihajo med številnimi alpskimi dolinami, je podnebje razmeroma suho, s 300 sončnimi dnevi na leto.

Poleg tega je bilo to obmejno ozemlje vedno stična točka med sredozemsko in srednjeevropsko kulturo, na katerem so se lahko ustvarili ugodni pogoji za razvoj načina konzerviranja mesa, ki združujejo dimljenje iz Srednje Evrope in zorenja iz Sredozemlja.

5.2 Posebnosti proizvoda:

Slanina „Speck Alto Adige“/„Südtiroler Markenspeck“/„Südtiroler Speck“se v nasprotju s pršuti iz pokrajine Padanija izdeluje iz svinjskih stegen, ki se razkoščijo, odprejo in sploščijo, dimijo in zorijo. Na zunaj se razlikuje po svoji rjavi barvi, ki jo dobi z dimljenjem. Pri razrezu je pusto meso rdeče barve, mastni del pa belo rožnate barve. Slanina „Speck Alto Adige“/„Südtiroler Markenspeck“/„Südtiroler Speck“ ima značilen vonj po zorjenem mesu, z nežnim dodatkom po dimljenem mesu. Ima poudarjen, a ne slan okus.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Vzročna povezanost med ZGO „Speck Alto Adige“/„Südtiroler Markenspeck“/„Südtiroler Speck“ in območjem proizvodnje temelji na posebnih mikroklimatskih razmerah Južne Tirolske, ki jih je ta zgodovinsko in kulturno zaprta pokrajina znala izkoristiti. Vedno je bila prehodno zgodovinsko, etnično, ekonomsko in kulturno območje med severno Evropo in južnimi Alpami, in zato dostopna za prispevek obeh razvojnih območij. Zaradi vetriča in vetrov, ki pihajo iz južnih in severnih pobočij gorskega masiva po dolinah Južne Tirolske, je to podnebje posebej prilagojeno zorenju slanine „Speck Alto Adige“/„Südtiroler Markenspeck“/„Südtiroler Speck“, ki spodbuja potrditev te metode obdelave mesa po alpski tradiciji gorskih kmetijskih gospodarstev (masi). Metoda konzerviranja združuje močnejše dimljenje, ki izvira iz severa, in uporabo soli, ki izvira iz severne Italije, za počasno dehidracijo v naravnih razmerah, zato ima dobljeni proizvod uravnotežen okus, in sicer slajši kot močno dimljen surov pršut iz severne Evrope in močnejši kot nepikanten pršut iz sredozemske regije, je popolnoma posušen in v prvih fazah proizvodnje in med sušenjem obogaten z dišavami in drugimi ekstrakti v zraku. Svoj ugled si je slanina „Speck Alto Adige“/„Südtiroler Markenspeck“/„Südtiroler Speck“ pridobila tudi zato, ker je značilna za območje, iz katerega izhaja.

Sklic na objavo specifikacije:

(člen 5(7) Uredbe (ES) št. 510/2006)

Ministrstvo je začelo nacionalni postopek ugovora za predlog spremembe zaščitene geografske označbe „Speck Alto Adige“/„Südtiroler Markenspeck“ ali „Südtiroler Speck“.

Celotno besedilo proizvodne specifikacije je na voljo na spletnem naslovu:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg ali

neposredno na domači strani Ministrstva (http://www.politicheagricole.it), kjer izberete „Prodotti di Qualità“ (na levi strani zaslona) in nato „Disciplinari di Produzione all'esame dell'UE [regolamento (CE) n. 510/2006]“.

(1) UL L 93, 31.3.2006, str. 12.